歲暮江軒寄盧端公
作者：趙嘏
朝代：唐

paragraphs: 積水生高浪，長風自北時。
萬艘俱擁棹，上客獨吟詩。
路以重湖阻，心將小謝期。
渚雲愁正斷，江雁重驚悲。
笑憶遊星子，歌尋罷貴池。
夢來孤島在，醉醒百憂隨。
戍逈煙生晚，江寒鳥過遲。
問山樵者對，經雨釣船移。
敢歎今留滯，猶勝曩別離。
醉從陶令得，善必丈人知。
道蹇才何取，恩深劍不疑。
此身同岸柳，只待變寒枝。